b'\n_START_ARTICLE_\nPatti\n_START_PARAGRAPH_\nPatti (italian patto, "[rauhan]sopimus") on shakkipelin tilanne, jossa vuorossa olevan pelaajan mill\xc3\xa4\xc3\xa4n nappulalla ei ole laillista siirtoa, mutta jossa pelaajan kuningas ei ole kuitenkaan uhattuna. Patti esiintyy useimmiten loppupeliss\xc3\xa4 yksin\xc3\xa4iselle kuninkaalle, kun sen sijaintiruutu ei ole uhattuna, mutta kaikki sen viereiset ruudut ovat. T\xc3\xa4ll\xc3\xb6in pelaaja ei voi tehd\xc3\xa4 mit\xc3\xa4\xc3\xa4n siirtoa, koska kuningasta ei s\xc3\xa4\xc3\xa4nt\xc3\xb6jen mukaan saa siirt\xc3\xa4\xc3\xa4 uhattuna olevaan ruutuun. _NEWLINE_Patti merkitsee pelin p\xc3\xa4\xc3\xa4ttymist\xc3\xa4 tasapeliin, mutta n\xc3\xa4in ei ole aina ollut. 1000-luvun Arabiassa sit\xc3\xa4 pidettiin patin aiheuttajan voittona, 1700-1900 lukujen Ven\xc3\xa4j\xc3\xa4ll\xc3\xa4 ja Isossa-Britanniassa se oli patitetun voitto. Aina pattia aiheuttavaa siirtoa ei ole edes pidetty laillisena. Nykyinen tasapelin\xc3\xa4 pit\xc3\xa4minen on l\xc3\xa4ht\xc3\xb6isin 1400-luvun Italiasta, ja 1900-luvulla siit\xc3\xa4 tuli kansainv\xc3\xa4lisesti hyv\xc3\xa4ksytty s\xc3\xa4\xc3\xa4nt\xc3\xb6. Kaikissa shakkivariaatioissa patti ei nyky\xc3\xa4\xc3\xa4nk\xc3\xa4\xc3\xa4n v\xc3\xa4ltt\xc3\xa4m\xc3\xa4tt\xc3\xa4 ole tasapeli. N\xc3\xa4in on esimerkiksi sy\xc3\xb6tt\xc3\xb6shakissa.\n_START_SECTION_\nMuuta\n_START_PARAGRAPH_\nSanaa pattitilanne k\xc3\xa4ytet\xc3\xa4\xc3\xa4n yleisesti puhuttaessa lukkiutuneesta tilanteesta (esimerkiksi sodan tai piiritystilanteen aikana). Pattitilanteessa yleens\xc3\xa4 toisella, joskus molemmilla osapuolilla, ei ole mit\xc3\xa4\xc3\xa4n j\xc3\xa4rkev\xc3\xa4\xc3\xa4 toimintoa, joten tilanne muodostuu usein p\xc3\xa4ivien mittaiseksi odotukseksi.'